b'\n_START_ARTICLE_\nJyri Ojansivu\n_START_SECTION_\nUra\n_START_PARAGRAPH_\nOjansivu oli lapsuudessaan mukana Teatteri Eurooppa Nelj\xc3\xa4n toiminnassa. Lis\xc3\xa4ksi h\xc3\xa4n n\xc3\xa4ytteli poikarooleja sek\xc3\xa4 lyhyt- ett\xc3\xa4 kokoillan elokuvissa, kuten Jarmo Lampelan episodielokuvassa Joki. _NEWLINE_Ojansivu aloitti opintonsa Teatterikorkeakoulussa vuonna 2009 ja valmistui 2015. Vuonna 2013 Ojansivu n\xc3\xa4ytteli Immun roolin Paavo Rintalan tekstiin perustuvassa H\xc3\xa4meenlinnan teatterin musiikkin\xc3\xa4ytelm\xc3\xa4ss\xc3\xa4 Pojat. Seuraavana vuonna h\xc3\xa4nell\xc3\xa4 oli Peten rooli Anna-Leena H\xc3\xa4rk\xc3\xb6sen k\xc3\xa4sikirjoittamassa ja Costello Hautam\xc3\xa4en s\xc3\xa4velt\xc3\xa4m\xc3\xa4ss\xc3\xa4 musikaalissa Kersantti Karoliina, joka sai l\xc3\xa4hes 12\xc2\xa0000 katsojaa._NEWLINE_Valmistuttuaan Ojansivu sai kaksivuotisen kiinnityksen Oulun kaupunginteatteriin, miss\xc3\xa4 h\xc3\xa4n n\xc3\xa4ytteli muun muassa Aleksin roolin Pauliina Rauhalan draamassa Taivaslaulu. N\xc3\xa4ytelm\xc3\xa4 ker\xc3\xa4si l\xc3\xa4hes 34\xc2\xa0000 katsojaa. Syksyll\xc3\xa4 2017 Ojansivu sai kaksivuotisen kiinnityksen Kotkan kaupunginteatteriin, miss\xc3\xa4 h\xc3\xa4n n\xc3\xa4ytteli muun muassa Tohvelisankarin rouvassa._NEWLINE_Ojansivun ensimm\xc3\xa4inen merkitt\xc3\xa4v\xc3\xa4 aikuisi\xc3\xa4n elokuvarooli oli miesp\xc3\xa4\xc3\xa4osa Lampelan elokuvassa Nuoren Wertherin j\xc3\xa4ljill\xc3\xa4 (2013). H\xc3\xa4n n\xc3\xa4ytteli Iina Kuustosta vastaan. Muutoin Ojansivu on n\xc3\xa4ytellyt valkokankailla l\xc3\xa4hinn\xc3\xa4 sivurooleja.\n_START_SECTION_\nMuuta\n_START_PARAGRAPH_\nJyri Ojansivun is\xc3\xa4 on n\xc3\xa4yttelij\xc3\xa4 Kunto Ojansivu.'